Ministru kabineta noteikumu

**„Nacionālā veselības dienesta konsultatīvās padomes nolikums”**

projekta sākotnējās ietekmes novērtējuma ziņojums (anotācija)

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Nav attiecināms |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Veselības aprūpes finansēšanas likuma 15.panta trešā daļa  |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Veselības aprūpes finansēšanas likuma (turpmāk – Likums) 15.panta trešā daļa nosaka, ka Ministru kabinets apstiprina Nacionālā veselības dienesta (turpmāk – Dienests) konsultatīvās padomes (turpmāk – Padome) nolikumu.Tāpat Likumā jau ir noteikti Padomes uzdevumi un noteiktas tās institūcijas un nevalstiskās organizācijas, kuru pārstāvji Padomi veido. Līdz ar to saskaņā ar Likumā noteikto, izstrādāts Ministru kabineta noteikumu „Nacionālā veselības dienesta konsultatīvās padomes nolikums” projekts (turpmāk – Noteikumu projekts), kurš paredz Padomes mērķi iesaistīt sabiedrības pārstāvjus veselības aprūpei piešķirtā valsts finansējuma izlietojuma uzraudzībā un, kas noteikts jau Likuma anotācijā, kā arī veicināt valsts apmaksāto veselības aprūpes pakalpojumu pieejamību un kvalitāti, atbalstot Dienesta darbību veselības aprūpes finansēšanas jomā. Padomei paredzētas funkcijas vērtēt valsts apmaksāto veselības aprūpes pakalpojumu nodrošināšanai piešķirtā finansējuma izlietojumu, kā arī veicināt veselības aprūpes finansēšanas un veselības aprūpes finansējuma izlietojuma efektivitāti. Noteikumu projekta 2.1.apakšpunktā noteiktā funkcija (vērtēt valsts apmaksāto veselības aprūpes pakalpojumu nodrošināšanai piešķirtā finansējuma izlietojumu) tiks realizēta, izpildot Likuma 15.panta ceturtās daļas 1.punktā (izskata dienesta sagatavotos pārskatus par valsts finansējuma izlietojumu veselības aprūpes pakalpojumu nodrošināšanā) un 3.punktā (sniedz ieteikumus dienesta darbības uzlabošanai veselības aprūpes finansēšanas un valsts finansējuma izlietojuma uzraudzības jomā) noteiktos uzdevumus, savukārt Noteikumu projekta 2.2.apakšpunktā noteiktā funkcija (veicināt veselības aprūpes finansēšanas un veselības aprūpes finansējuma izlietojuma efektivitāti) tiks realizēta izpildot Likuma 15.panta ceturtās daļas 2.punktā (izskata dienesta sagatavotos priekšlikumus par veselības aprūpes pakalpojumu sniedzēju izvēles kritērijiem un nosacījumiem veselības aprūpes pakalpojumu pieejamības nodrošināšanai) un 4.punktā (sekmē veselības aprūpes finansēšanas jomu regulējošu normatīvo aktu pilnveidošanu) noteiktos uzdevumus.Noteikumu projekts nosaka Padomes locekļu pilnvaru termiņu, kas ir trīs gadi, kā arī reglamentē Padomes darba organizāciju un lēmumu pieņemšanas kārtību. Paredzēts, ka Padome uz sēdēm sanāks ne retāk kā reizi pusgadā un lēmumus tā pieņem ar klātesošo padomes locekļu vienkāršu balsu vairākumu, atklāti balsojot. Padomes sēdes sasauc Padomes priekšsēdētājs, bet ārkārtas sēdi var sasaukt, ja to pieprasa vismaz trīs no Padomes locekļiem. Minimālais padomes locekļu skaits ārkārtas sēdes sasaukšanai noteikts, lai izslēgtu situāciju, ka tās sasaucamas pēc ikviena individuāla Padomes locekļa pieprasījuma, vienlaikus nosakot samērīgu proporciju, ņemot vērā, ka saskaņā ar Likuma 15.panta trešo daļu Padomi veido astoņi Padomes locekļi.Noteikumu projekts paredz, ka Padomes priekšsēdētājs ir veselības ministrs. Ņemot vērā Padomes būtiskos uzdevumus un mērķi attiecībā uz valsts apmaksāto veselības aprūpes pakalpojumu pieejamības un kvalitātes veicināšanu, kā arī to, ka Padomes locekļi no tajā iesaistītajām sabiedriskajām organizācijām būs augsta līmeņa speciālisti, nepieciešams arī attiecīga līmeņa Padomes vadītājs. Tas, ka Padomes nepieciešamība un uzdevumi nostiprināti Veselības aprūpes finansēšanas likumā, apliecina šīs Padomes prognozēto būtisko ieguldījumu Dienesta darbības atbalstīšanā un attiecīgi atbilstoša Padomes priekšsēdētāja izvēli. Tā kā Padomei ar savu konsultatīvo darbību jāsniedz atbalsts Dienestam, kā arī ar to cieši jāsadarbojas, tad Dienesta amatpersona nevar uzņemties Padomes priekšsēdētāja pienākumus, līdz ar to noteikti nepieciešama nozares vadošās institūcijas līdzdalība un kā piemērotākais šādu pienākumu veikšanai ir izraudzīts veselības ministrs.Padomes darbu materiāltehniski nodrošina un padomes sekretariāta funkcijas pilda Dienests. |
| 3. | Projekta izstrādē iesaistītās institūcijas | Veselības ministrija |
| 4. | Cita informācija | Nav |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Sabiedrība kopumā, jo tiks sekmēta veselības aprūpes pakalpojumu pieejamība, pateicoties Padomes konsultatīvajam darbam, sniedzot atbalstu Dienestam veselības aprūpes finansēšanas jomā. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekts radīs papildu administratīvo slogu Dienestam, kurš nodrošina Padomes sekretariāta funkcijas, kā arī ministrijām un nevalstiskajām organizācijām, kas ir iekļautas Padomes sastāvā. Administratīvā sloga palielināšanās nav vērtējama kā būtiska, ņemot vērā, ka Noteikumu projekts paredz, ka Padome sanāk ne retāk kā reizi pusgadā. Jāņem vērā, ka iespējama arī biežāka Padomes sanākšana, tomēr ņemot vērā Padomes konsultatīvās funkcijas un uzdevumus, nav plānots, ka tās notiks biežāk kā pāris reizes gadā. |
| 3. | Administratīvo izmaksu monetārs novērtējums | Noteikumu projekts neradīs jaunas administratīvās izmaksas ne fiziskām personām, ne juridiskām personām, ne valsts pārvaldes institūcijām. |
| 4. | Atbilstības izmaksu monetārs novērtējums | Noteikumu projekts neradīs atbilstības izmaksas ne fiziskām personām, ne juridiskām personām. |
| 5. | Cita informācija | Par darbu padomē padomes locekļi atlīdzību nesaņem. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Noteikumu projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Noteikumu projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Noteikumu projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Notikusi Noteikumu projekta sabiedriskā apspriešana, 2018.gada 16.februārī ievietojot Noteikumu projektu Veselības ministrijas mājas lapā un 2018.gada 5.martā organizējot sabiedrisko apspriedi. Izstrādātais Noteikumu projekts, kā arī uzaicinājums uz sabiedrisko apspriedi tika nosūtīts sabiedriskajām organizācijām, kas kā Padomes dalībnieki norādīti Likuma 15.panta trešajā daļā - Latvijas Ārstu biedrībai, Latvijas Brīvo arodbiedrību savienībai, Latvijas Darba devēju konfederācijai un Latvijas Pašvaldību savienībai. Sabiedriskajā apspriedē piedalījās un savus priekšlikumus par Noteikumu projektu izteica Veselības aprūpes un darba devēju asociācija. Ņemti vērā izteiktie priekšlikumi attiecībā uz padomes mērķa formulējumu un darba organizāciju, kas iestrādāti Noteikumu projektā. Pārējās nevalstiskās organizācijas par Noteikumu projektu priekšlikumus nav iesniegušas un uz 5.marta sabiedrisko apspriedi neieradās.Noteikumu projekts pēc izsludināšanas Valsts sekretāru sanāksmē ir pieejams arī Ministru kabineta tīmekļa vietnē: [www.mk.gov.lv](http://www.mk.gov.lv). |
| 2. | Sabiedrības līdzdalība projekta izstrādē | Nav |
| 3. | Sabiedrības līdzdalības rezultāti |  Nav |
| 4. | Cita informācija | Nav |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Nacionālais veselības dienests. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekts nemaina Dienesta kompetenci un funkcijas, Padomei ir konsultatīvs raksturs. Esošās institūcijas netiks likvidētas vai reorganizētas. |
| 3. | Cita informācija | Nav |

Veselības ministre Anda Čakša

Vīza: Valsts sekretāra p.i. Daina Mūrmane-Umbraško

Šķiņķe 67876177

Ilze.skinke@vm.gov.lv